*Comunicat de presă*

*23 septembrie 2025*

**ICR sprijină turneul Teatrului „Andrei Mureșanu” în Germania cu spectacolul „Mobilă și durere”, regizat de Cristian Ban**

**Teatrul „Andrei Mureșanu” (TAM)** din Sfântu Gheorghe aduce teatrul românesc mai aproape de publicul european printr-un turneu în Germania, cu spectacolul „**Mobilă și durere**” de Teodor Mazilu, regizat de Cristian Ban și cu scenografia semnată de Irina Chirilă. Turneul este realizat cu sprijinul Institutului Cultural Român, prin Programul Cantemir, și confirmă angajamentul comun al celor două instituții pentru promovarea teatrului și a culturii române în spațiul european.

Turneul se va desfășura între 24 și 28 septembrie 2025, cu reprezentații în trei orașe:

● 25 septembrie – Ulm

● 26 septembrie – Heidelberg

● 27 septembrie – Stuttgart, în cadrul evenimentului Ziua Teatrului în Limba Română

Spectacolul va fi prezentat cu subtitrare în limba germană, pentru a facilita accesul publicului local.

Din distribuție fac parte actorii: Sebastian Marina, Daniel Rizea, Nicholas Cațianis, Costi Apostol, Oana Jipa și Mădălina Mușat.

„Mobilă și durere” este o comedie scrisă de Teodor Mazilu în anii ’70, care vorbește despre cum se muncea și cum se iubea în România comunistă. În montarea lui Cristian Ban povestea capătă prospețime și ritm contemporan: o comedie cu parfum retro, dar cu semnificații extrem de actuale. Umorul devine un instrument de distanțare și reflecție, cu ajutorul căruia descoperim cât de asemănătoare sunt dilemele de atunci cu cele de azi.

Pentru publicul mai matur, spectacolul reînvie, cu nostalgie și ironie, amintiri dintr-o epocă trăită direct. Pentru generația tânără, „Mobilă și durere” este o experiență nouă, o incursiune în realitățile unei lumi apuse, dar care ridică întrebări valabile și astăzi. În felul acesta, spectacolul creează un dialog între generații, punând față în față memoria și curiozitatea.

Prin acest turneu, TAM își propune să facă mai vizibilă dramaturgia românească pe scena europeană și să ofere publicului german un produs cultural autentic, accesibil și relevant. Aproximativ 600 de spectatori sunt așteptați la cele trei reprezentații, ceea ce confirmă interesul crescut pentru teatrul românesc.

Mai mult decât o simplă comedie de epocă, „Mobilă și durere” este o reflecție actuală asupra libertății și fragilității ei. Într-un context european marcat de incertitudini și de rescrierea unor repere sociale, spectacolul devine un spațiu de dialog și de conștientizare.

Acest proiect este cofinanțat de **Institutul Cultural Român**, prin **Programul Cantemir** – program de finanțare pentru proiecte culturale destinate mediului internațional. Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622